वाईके शीतल उर्फ योगेश कुमार शीतल इंडियन इंस्टीट्यूट आफ मास कम्यूनिकेशन (आईआईएमसी) जैसे संस्थान से पत्रकारिता की पढ़ाई पढ़कर जब सक्रिय मीडिया जीवन में कूदे तो इन्हें जो दिखाई पड़ा और उसको लेकर जो स्वाभाविक रिएक्शन दिया, उसके बाद वे सफल संपादक बनने की जगह मीडिया एक्टिविस्ट बनने की तरफ खुद ब खुद बढ़ चले. गलत के खिलाफ बेबाकी से बोलने व लिखने की अपनी आदत के चलते यह युवा पत्रकार कई स्वनामधन्य संपादकों की आंखों की किरकिरी बन गया. बरखा दत्त जब करप्शन के मुद्दे पर इंडिया गेट पर प्रोग्राम कर रहीं थीं तो इस युवा पत्रकार ने उनसे उनके नीरा राडिया के संबंधों के बारे में पूछकर उनके खुद के भ्रष्टाचार पर सवाल उठा दिया. उसके बाद तो बवाल मच गया.